medieval-data/medieval-letters huggingface dataset:
LXX.  Consulibus Grassensibus ecclesiam S. Honorati commendat.  (Laterani, Jun. 20.][  Hist. patr. Mon.,  Script., p. 468.]
Author: Clemens III

CLEMENS episcopus, servus servorum Dei, dilectis filiis consulibus de Grassa salutem et apostolicam benedictionem.

Commissum vobis consulatus officium secundum beneplacitum geritis Creatoris, si Ecclesiam Dei et viros in ea impendentes Domino famulatum habueritis in reverentia, et curaveritis potestate vobis commissa ab aliorum injuriis defensare. Inde est quod universitatem vestram monemus in Domino et rogamus, quatenus ecclesiam S. Honorati et personas commorantes in ea habeatis attentius commendatas, et ita ab aliorum injuriis defensare curetis, quod vobis ad aeternum praemium proficiat, et ecclesiae ipsae per defensionem vestram optata perfrui sese quiete laetentur. Datum Laterani, XII Kal. Julii, pontificatus nostri anno primo.
LXXIV.  Fratribus ordinis Grandimontensis nuntiat se et Guillelmum et Stephanum a prioratu removisse. Liberum successoris eligendi arbitrium iis concedit.   (Laterani, Jun. 25.) [  Gallia Christiana nova,  t. II, col. 192.]
Author: Clemens III

CLEMENS episcopus, servus servorum Dei, dilectis filiis fratribus ordinis Grandimontis salutem et apostolicam benedictionem.

Ne in quaestionis scrupulum recidant, quae sub examine apostolicae sedis judiciali sententia terminantur, dignum est et consonum rationi ad posteritatis memoriam ea litteris comprehendi, et rescripti apostolici munimine roborari. Sane cum pro controversia quae de abrenunciatione Guillelmi quondam prioris vestri, et substitutione Stephani prioris, suadente Christianae religionis persecutore, coepit inter vos diutius agitari, quidam inter vos tam clerici quam conversi in nostra essent praesentia constituti, certa ratione comperimus memoratum Guillelmum, prioratus honorem coram delegatis a sede apostolica judicibus se abrenuntiaturum ad certam diem, juramento praestito, promisisse; et postmodum alia vice in manibus dilecti filii nostri Octaviani, sanctorum Sergii et Bacchi diaconi cardinalis, tunc apostolicae sedis legati, et venerabilis fratris nostri Petragoricensis episcopi, et dilecti filii abbatis de Corona, sine juramento viva voce renunciasse. De alterius vero, videlicet Stephani substitutione, licet ejus electio, memorato Guillelmo abrenunciante, canonica esse potuerit, intelleximus quibusdam ex vobis, videlicet clericis, grave scandalum generari. Volentes ergo tranquillitati et quieti vestrae circumspectione moderaminis apostolici providere, ut omnis inter vos de caetero, auctore Deo, dissensionum et jurgiorum materia sopiatur, de consilio et assensu fratrum nostrorum, tam Guillelmum qui abrenunciasse dignoscitur, quam Stephanum, pro bono pacis et concordiae inter vos reformandae, a prioratus regimine duximus amovendos, eligendi priorem facultatem vobis liberam concedentes. Volumus etiam et praecipimus ut Regulam ordinis vestri, sicut eam bonae memoriae Urbanus praedecessor noster, de consilio et assensu cardinalium, multorumque episcoporum Italiae, praesentibus ex vobis tam clericis quam conversis, ad ejus firmitatem et perpetuam pacem invicem osculum sibi praesentibus, correxisse dignoscitur, et tam in privilegio suo quam nostro plenius reperitur, in posterum sine contradictione qualibet observetis. Ut autem sententia ista perpetuis temporibus inviolata et stabilis perseveret, eam auctoritate apostolica confirmamus, et praesentis scripti patrocinio communimus. Statuentes ut nulli omnino hominum liceat paginam nostrae diffinitionis et confirmationis infringere, etc. Datum Laterani septimo calendas Julii, pontificatus nostri anno I.
LXXV.  Henricum Campaniae comitem de composito fratrum Grandimontensium dissidio certiorem facit.   (Laterani, Jun. ?) [  Ibid.  ]
Author: Clemens III

CLEMENS episcopus, servus servorum Dei, dilecto filio nobili viro comiti HENRICO Campaniae, salutem et apostolicam benedictionem.

Inter caetera quae diversis mundi partibus, apostolatus nostri tempore, ad sedem apostolicam docenda pervenerunt, et gravia, Grandimontensis domus turbatio non minimum nobis dolorem incussit. Quis enim absque amaritudine audiat domum tam celebris religionis praeconio divulgatam, de pacis unanimitate religiosis institutis amica, ad tantum turbationis scandalum pertransisse ut factis partibus velut acies hinc inde consisterent, et judiciariis disceptationibus mutuo concertarent, quos sub religioso silentio traditas oportuerat observantias custodire. Proh dolor! Adeo valuit inimicus, ut eos de latebris custodiae claustralis eduxerit, et in omnem fere ventum et regionem ipsos suscitata disperserit tempestate. Nos sane tanto ipsorum naufragio ex intimis cordis affectibus condolentes, fratribus convocatis, de illorum colligenda dispersione tractavimus, et pacis inter eos foedere reformando; tandem diligenti deliberatione, de fratrum nostrorum consilio, rem in hunc modum duximus disponendam. « Clemens episcopus, » etc. ut supra in bulla supra relata. Pietatem igitur tuae celsitudinis quae loca religiosa fovere ac defendere consuevit, monemus et exhortamur in Domino, et in remissionem injungimus peccatorum, quatenus socios Guillelmi quondam prioris, qui in terra tuae jurisdictioni subjecta commorantur, commoneri facias ut ad domum Grandimontis sine dilatione aliqua revertantur, et domos quas detinent, conversis fratribus secundum statutum ordinis ipsius absque difficultate restitui, ab eis pacifice disponendas, et praefatam provideas, quantum in te fuerit, institutionem nostram observari. Sane quoniam tua discretio non ignorat quantum divisiones sunt religiosis observantiis inimicae, si quos nostrae institutioni repereris adversari, eis omnimodum subtrahas tuum in sua observatione favorem. Illis qui humiliter obedierint et ad fraternam redierint unitatem, benignum patrocinium et defensionem impendas. Datum, etc.
LXXVI.  Regulam Grandimontensem confirmat.   (Laterani, Jun. 27.) [  Ibid.,  col. 191.]
Author: Clemens III

CLEMENS episcopus, servus servorum Dei, dilectis filiis fratribus Grandimontensibus, salutem et apostolicam benedictionem.

Rationis ordo requirit, et consuetudinis ecclesiasticae norma commendat, ut quae dubitationem in observantia Christianae religionis adducunt, provisione moderationis apostolicae declarentur. Ne igitur de Regula vestra in posterum quaestio referatur, quam bonae memoriae Urbanus praedecessor noster de consilio et assensu cardinalium et multorum episcoporum Italiae, praesentibus ex vobis tam clericis quam conversis, ad ejus firmitatem et perpetuam pacem per osculum pacis assensum praebentibus, noscitur correxisse, ut in ejusdem privilegio et in ipso plenius continetur, eam sub sigillo in praesentibus scriptis de verbo ad verbum duximus inserendam, quae talis est: « Quisquis hanc religionem, etc., usq. salvus erit, amen. » Ut autem praedicta Regula perpetuis temporibus illibata consistat, ipsam prout ab eodem Urbano praedecessore nostro, ut superius diximus, correcta est, auctoritate apostolica confirmamus, et praesentis scripti patrocinio communimus, statuentes ut nulli omnino hominum liceat hanc paginam nostrae confirmationis infringere. Datum Laterani, pontificatus nostri anno primo.
LXXVII.  M[auricio] episcopo Parisiensi privilegium tribuit de procuratione et ei et ejus archidiaconibus, parochias circumeuntibus, a regularibus ecclesiarum canonicis praestanda.   (Laterani, Jul. 5.) [  Cartulaire de Notre-Dame de Paris,  t. I, 64.]
Author: Clemens III

CLEMENS episcopus, servus servorum Dei, venerabili fratri M., Parisiensi episcopo, salutem et apostolicam benedictionem.

Sicut certum est de constitutione canonica episcopis imminere, ut diligenter intendant ad parochias visitandas, quo facilius et plenius valeant exstirpare quae fuerint exstirpanda, et quae noverint inserenda inserant; sic utique spectat ad eos qui in dioecesibus commorantur, ut de procurationis obsequio exhibendo visitatoribus sollicitudinem habeant competentem, nisi privilegio vel alia causa rationabili valeant se tueri; nec episcopi debent per appellationis obstaculum impediri, quominus praedictum officium exsequantur, nec est aliis concedendum subterfugium appellandi, ut a debitarum sic procurationum valeant exhibitione defendi. Hac itaque consideratione inducti, et tuis justis petitionibus provocati, auctoritate apostolica tibi, frater episcope, duximus indulgendum ut, cum tuas parochias visitabis, et canonici regulares in parochialibus ecclesiis tuae dioecesis constituti procurationem tibi et archidiaconibus tuis per eos transitum facientibus, sicut a caeteris ecclesiis impenditur, per appellationis diffugium praesumpserint denegare, tali appellatione nequaquam obstante, licentiam habeas eosdem canonicos et eorum ecclesias subjicere interdicto, nisi per privilegium speciale super hoc eis indultum immunes se esse ab illius procurationis praestatione demonstrent, aut aliarum ecclesiarum parochialium ejusdem dioecesis generali consuetudine se defendant. Nulli ergo omnino hominum liceat hanc paginam nostrae confirmationis et concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, III Nonas Julii, pontificatus nostri anno primo.
LXXVIII.  Silvecano abbati et sacristae Aquensi mandat, ut monachos S. Victoris Massilienses tueantur contra canonicorum injurias.   (Laterani, Jul. 5.) [  L' Antiquité de Marseille,  I, 525.]
Author: Clemens III

CLEMENS episcopus, servus servorum Dei, dilectis filiis SILVECANO abbati et sacristae Aquensi, salutem.

Dilecti filii nostri, abbas et fratres Massiliensis monasterii proposita nobis conquestione monstrarunt, quod praepositus et quidam alii Massilienses canonici et ecclesiarum parochialium capellani, filios eorum et posteros qui in coemeterio suo sunt sepulti, ab ejus monasterii prohibent sepultura. Quocirca discretioni vestrae per apostolica scripta mandamus, quatenus vocatis ad praesentiam vestram, etc., ab his et aliis ejusdem monasterii vexationibus . . . compescatis. Datum Later., III Nonas Julii, pontificatus nostri anno primo.
LXXIX.  Ratisponensi et Frisingensi episcopis mandat, ut monasterium Alderspacense ab injuriis Alberti de Kam, qui monasterii advocatiam sibi arrogaverit. defendant.   (Laterani, Jul. 9.) [HUNDIUS,  Metropol. Salisburg.,  II, 60.]
Author: Clemens III

CLEMENS episcopus, servus servorum Dei, venerabilibus fratribus Ratispon. et Frisingen. episcopis, salutem et apostolicam benedictionem.

Ex parte dilectorum filiorum abbatis et conventus de Aldersbach in audientia fuit nostra propositum, quod nobilis vir Albertus de Kam jus advocatiae in monasterio et rebus earum, licet frater ipsius per sententiam illud amiserit, sibi per injuriam nititur vindicare, cujus occasione eis damna plurima et injurias irrogare praesumit. Quocirca fraternitati vestrae per apostolica scripta mandamus, quatenus si verum est quod asseritur, militem memoratum ab eorumdem fratrum vexatione indebita compescatis, et ut ablata restituat, prout justum fuerit, eum per censuram ecclesiasticam postposita appellatione compellatis. Datum Laterani, VII idus Julii, pontificatus nostri anno primo.
LXXX.  Ad Henricum Bituricensem archiepiscopum.--Quod monachi et canonici regulares per oppida soli non morentur.   (Laterani, Jul. 11.) [MARTEN.,  Thesaurus,  I, 631.]
Author: Clemens III

CLEMENS episcopus, servus servorum Dei, venerabili fratri HENRICO Bituricensi archiepiscopo Aquitaniae primati, salutem et apostolicam benedictionem.

Cum in Lateranensi concilio fuerit generaliter interdictum ne monachi aut etiam canonici regulares singuli in oppidis vel aliis locis popularibus habitent, sunt nonnulli qui capellanorum vices agentes in parochialibus ecclesiis soli morantur, et suae professionis immemores conversari saeculariter non formidant. Nos itaque providere volentes ne quod provida fuit in concilio deliberatione statutum, pro privato aliquorum commodo irritetur, praesenti fraternitati tuae scripto concedimus, ut abbates eorum de illis reducendis ad claustrum, aut adimplendo quod in decreto exprimitur, non differas diligentius commonere. Si vero abbates commonitionem tuam fortasse contempserint, tu quod scribimus auctoritate nostra, remoto appellationis obstaculo, exsequaris. Ad hoc nihilominus tibi auctoritate apostolica indulgemus, ut si monachi vel canonici in tua dioecesi constituti infra tres menses ad ecclesias in quibus illis praesentatio competit, et ad te institutio pertinet, non praesentaverint idoneos capellanos, tu non exspectata diutius praesentatione illorum easdem ecclesias appellatione remota canonice ordinandi liberam habeas facultatem. Sic tamen ut ex hoc illis in posterum nullum debeat praejudicium generari. Nulli ergo omnino hominum liceat hanc paginam nostrae concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, V Julii, pontificatus nostri anno 1.
LXXXI.  Monasterii Jesu Nazareni (Montis Aragonensis) possessiones confirmat.   (Laterani, Jul. 18.) [Ayusa,  Fundacion de la ciuidad de Huesca,  p. 456.]
Author: Clemens III

CLEMENS episcopus, servus servorum Dei, dilecto filio . . . . . abbati monasterii Montis-Aragonum, ad Romanam Ecclesiam nullo mediante pertinentis, ordinis S. Augustini Oscen. dioeces., salutem et apostolicam benedictionem.

Gerentes erga personam tuam tuumque monasterium sanctae dilectionis affectum et volentes te ac monasterium tuum ipsum praecipuis favoribus prosequi et specialibus gratiis honorare, tibi et successoribus tuis qui usum annuli et baculum pastoralis tantum habetis, ut mitra alba imaginibus contexta et lapidibus pretiosis ornata ac aliis pontificalibus uti possitis, benedictionem quoque episcopis non praesentibus more pontificum largiendi et etiam benedicendi, ac consecrandi calices et altaria, pallas altaris, et alia ornamenta ecclesiastica ad vestri monasterii usum nec non reconciliandi ecclesiam, et coemeteria ipsius monasterii et deferendi et habendi vobiscum altare portatile, et super eo divina officia celebrandi, et facere celebrari in loco congruo et honesto, liberam in perpetuum auctoritate praesentium concedimus potestatem. Nulli ergo omnino hominum liceat hanc paginam nostrae concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani per manum Moysi sanctae Romanae Ecclesiae subdiaconi, vicem agentis cancellarii, XV Kalendas Augusti, indictione IV, incarnationis Dominicae anno millesimo centesimo octuagesimo octavo, pontificatus vero domni Clementis papae III anno primo.
LXXXII.  Hartwigo archiepiscopo Ecclesiaeque Hamburgensi asserit Lubecensem, Suerinensem, Raceburgensem, Uxhullensem episcopatus suffraganeos.   (Romae, ap. S. Mariam Novam, Sept. 25.) [LAPPENBERG,  Hamburg. Urkund.,  I, 247.]
Author: Clemens III

CLEMENS episcopus, servus servorum Dei, venerabili fratri HARTWICO, Bremensi archiepiscopo, salutem et apostolicam benedictionem.

Ex injuncto nobis a Deo apostolatus officio fratres et coepiscopos nostros, tam vicinos quam longe positos, sincere charitatis affectu debemus diligere et Ecclesiis, in quibus, auctore Domino, militare noscuntur, suam dignitatem et justitiam integram conservare. Eapropter, venerabilis in Christo frater, tuis justis postulationibus grato concurrentes assensu, ecclesiam ipsam, cui auctore Domino praesides, cum omnibus pertinentiis suis, Lubicensem quoque Zuirinensem, Racesburgensem et Ixscolanensem episcopatus, cum universis bonis, tam spiritualibus quam temporalibus, sicut juste et sine controversia possides, tibi et Ecclesiae tuae auctoritate apostolica confirmamus et praesentis scripti patrocinio communimus, statuentes ut nulli omnino hominum liceat hanc nostrae paginam confirmationis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Romae apud Sanctam Mariam Majorem, VII Kalendas Octobris, pontificatus nostri anno primo.
LXXXIII.  Lubecensi, S. Pauli Bremensi, Stadensi abbatibus mandat, si [Hartwigus] archiepiscopus Hamburgensis monasterio Rameslensi T. abbatem juste praefecerit, ut hunc confirment.   (Romae, ap. S. Mariam-Majorem, Sept. 27.) [  Ibid.,  p. 248.)
Author: Clemens III

CLEMENS episcopus, servus servorum Dei, dilectis filiis, Lubecensi, Sancti Pauli Bremensi et Stadensi abbatibus, salutem et apostolicam benedictionem.

Cum inter venerabilem fratrem nostrum, Bremensem archiepiscopum, et dilectos filios canonicos Rameslenses, super electione praepositi in ecclesia Rameslensi quaestio suborta fuisset, et utraque pars electionem ad se assereret pertinere, quia idem archiepiscopus ex rectoris defectu conspiciebat Ecclesiam detrimentum non modicum sustinere, canonicos saepe curavit inducere, ut ad praepositi canonicam electionem procederent. Verum cum illi hoc quasi sub dissimulatione transirent, post X menses, quemdam, T. nomine, canonicum Sancti Petri in Brema, sacerdotem, litteratum virum pariter et honestum, sicut asseritur, de consilio synodi, quae illic erat congregata, praepositum in illa ecclesia ordinavit. Ideoque per apostolica nobis scripta mandamus, quatenus super institutione memorati T. quaeratis sollicite veritatem, confirmantes ipsam sine appellationis obstaculo, si de jure eam videritis confirmandam; praeterea, B. comitem ad restituenda ablata jam dictae praepositurae per excommunicationis sententiam compellatis, nullis litteris veritati et justitiae praejudicium facientibus, si quae apparuerint a sede apostolica impetratae. Quod si omnes his exsequendis nequiveritis interesse, duo vestrum ea nihilominus exsequantur. Datum Romae apud Sanctam Mariam-Majorem, V Kalendas Octobris, pontificatus . . . . . .
LXXXIV. [  Hartwigo] Hamburgensi archiepiscopo asserit episcopatum Vexhullensem.   (Romae, ap. S. Mariam Majorem, Oct. 1.) [  Ibid.  ]
Author: Clemens III

CLEMENS episcopus, servus servorum Dei, venerabili fratri, Bremensi archiepiscopo, salutem et apostolicam benedictionem.

Fratres et coepiscopos nostros speciali tenemur charitate diligere et justis eorum postulationibus favorem apostolicum benignius impertiri. Eapropter, venerabilis in Christo frater, tuis justis postulationibus clementer annuimus et Ixscolanensem episcopatum, quem tu et clerus tuae curae commissus, per ministerium Meynardi sacerdotis, religiosi et discreti viri, in Ruthenia, sancti Spiritus gratia donante, acquisivisse dicimini, et usque adeo, tuba sacri eloquii in intimis quorumdam barbarorum mentibus intonante, fides Christiani nominis tales proponitur posuisse radices, quod idem qui seminator exstitit in illis partibus verbi divini, pastor fieri meruerit et episcopus animarum illarum, ipsum tibi et ecclesiae tuae tuisque successoribus, cum observantiis, quas futuris temporibus duraturas canonice posuistis et constituistis ibidem, auctoritate apostolica confirmamus et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli, apostolorum ejus, et nostram se noverit incursurum. Datum Romae apud Sanctam Mariam Majorem, Kalendis Octobris, pontificatus nostri anno primo.
LXXXV.  Privilegium pro monasterio Osterholtensi.   (Romae, ap. S. Mariam Majorem, Oct. 6.) [  Ibid.  p. 249.]
Author: Clemens III

CLEMENS episcopus, servus servorum Dei, dilectis filiis, EYLHARDO praeposito, fratribus et sororibus de Osterholte, regularem vitam professis, salutem et apostolicam benedictionem.

Quoties ab apostolica sede petuntur ea quae tutelam Ecclesiarum respiciunt et profectum, animo nos decet libenti concedere, et vota quae a rationis tramite non discordant, effectu prosequente complere. Eapropter, vestris justis postulationibus annuentes, personas vestras et ecclesiam, in qua divino estis obsequio mancipati, cum omnibus bonis, tam ecclesiasticis quam mundanis, quae eadem ecclesia juste et canonice possidet, aut in futurum, praestante Domino, poterit adispici, sub beati Petri et nostra protectione suscipimus. Specialiter autem curiam de Schermbecke et capellam ipsi curiae attinentem, sicut eas juste et sine controversia possidetis, devotioni vestrae auctoritate apostolica confirmamus et praesentis scripti patrocinio communimus. Nulli ergo omnino hominum liceat hanc nostram protectionem seu confirmationem infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli, apostolorum ejus, se noverit incursurum. Datum Romae apud Sanctam Mariam Majorem, pridie Nonas Octobris, pontificatus nostri anno primo.
LXXXVI.  Privilegium pro ecclesia Furconiensi.   (Laterani, Oct. 14.) [MURATORI,  Antiq. Ital.,  VI, 497.]
Author: Clemens III

CLEMENS ep. SS. Dei, venerabili fratri ODORISIO Furconen. episcopo ejusque successoribus, in perpetuum.

In eminenti apostolicae sedis specula . . . . . ad instar praedecessoris fel. record. Alexandri Romani pontif. sub B. Petri et nostra protectione suscipimus. Statuentes . . . . . Castrum Collepaidoni cum ecclesia et ten. suis . . . . . ecclesiam S. Justae cum capella et hom. et ten. suis . . . . . eccl. S. Marciani cum hom. et ten. suis . . . . . eccl. S, Silvestri de Collebrinconio cum hom. et ten. et capellis suis; eccl. S. Mariae de Asserico cum capell. et ten. suis; eccl. S. Grisancti cum capell. et ten. suis; eccl. S. Andreae de Stiphia cum omnibus pert. suis . . . . . Tornamparte cum eccl. vill. et suis pert. Civitatem Forulae cum duabus ecclesiis et suis pert . . . . . Ego Clemens catholicae sedis episc. Ego Albinus tit. S. Crucis in Hierusalem presb. card. Ego Bobo tit. S. Anastasiae presb. card. Ego Alesius tit. S. Susannae presb. card. Ego Jacobus diaconus cardinalis S. Mariae in Cosmidin. Ego Gregorius S. Mariae in Porticu diac. card. Ego Bernardus S. Mariae Novae diac. card. Ego Gregorius S. Mariae in Aquino diac. card. Datum Laterani, per manum Moysi, Sanctae Romanae Ecclesiae subdiac., vicem agent. cancellarii, II Idus Oct., indictione VII, incarnationis Domin. anno 1188, pontificatus vero D. Clementis P. III anno I.
LXXXVII.  Donationes factas canonicis ecclesiae Caesarisaugustae confirmat.   (Laterani, Oct. 14.) [ARRUEGO,  Cathed. episcop. de Çaragoça,  686.]
Author: Clemens III

CLEMENS episcopus, servus servorum Dei, dilectis filiis capituli Caesaraugustae ecclesiae, salutem et apostolicam benedictionem.

Justis petentium desideriis dignum est nos facilem praebere consensum, et vota quae a rationis tramite non discordant effectu prosequente complere. Eapropter, dilecti in Domino filii, vestris justis postulationibus grato concurrentes assensu, donationem a venerabili fratre nostro Petro episcopo vestro et a vobis ipsis ad vestrae reaedificationem ecclesiae factam, sicut eadem donatio rationabiliter facta est eidem ecclesiae auctoritate apostolica confirmamus, et praesentis scripti patrocinio communimus; statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, II Idus Octobris, pontificatus nostri anno primo.